Boucher: Proteas kán die toets red | Netwerk24
Deur Tinus Van Staden 17 Januarie 2020 20:32
Hul afrigter het die uitdaging neergelê: "Wys my hoe slaan jy 'n honderdtal."
Pieter Malan stap teleurgesteld van die veld nadat hy sy paaltjie vir 18 lopies aan Dominic Bess weggegee het. Foto: Getty Images
Mark Boucher, die Protea-afrigter, glo Suid-Afrika kan die derde toets teen Engeland in Port Elizabeth red as die kolwers hulself ingrawe.
Suid-Afrika is met die rug teen die muur nadat Engeland 'n eerstebeurttelling van 499/9 opgestapel het danksy honderdtalle deur Ben Stokes (120) en Ollie Pope (135*). In antwoord hierop het die Proteas uitskeityd Vrydag op dag twee op 60/2 bereik.
Die blad is egter steeds bevorderlik vir kolfwerk, sê Boucher.
"Ons het wel gesien dat (die wegdraaier) Dominic Bess (2/12 in ses boulbeurte) draai gekry het laat in die dag, maar ek glo as jy jouself ingrawe en hard werk, is daar nog baie lopies op die blad," sê Boucher.
"Ja, ons speel met meer druk, want hulle het 500. Maar as ons 'n vennootskap aan die gang kry... Ons het met Stokes en Pope gesien hoe moeilik dit is om paaltjies te vat as jy 'n vennootskap bou.
"Ons moet glo ons kan 'n paar vennootskappe bou. Dan kan ons uitgaan en die toets red.
"Ek glo daar is groot honderdtalle vir een of twee van ons kolwers op daardie blad. Ons kolwers sukkel die laaste tyd, maar ek hoop hulle kan dit as motivering gebruik.
"As jy jou tyd vat, is dit moeilik om uit te kom. Maar ons wedstrydplanne gaan moet goed wees, veral teen Bess."
Die veggees is daar, sê Boucher. "Die spelers wil beter word. Ek dink dalk was ons vaardighede nie op hul beste nie, want dit was 'n lang dag in baie erge hitte.
"Om die loot hier te verloor het, was baie groot. Ons het nie verwag dat die blad die boulers glad nie gaan help in die eerste sessie op dag een nie.
"Die bal het niks gedoen nie en ons het daaroor gepraat en planne gemaak om onsself terug in die wedstryd te kry en ons het dit met tye gedoen.
"Daar was beslis dinge wat ons beter kon doen, soos vanaand. Ons moet beter vaar teen die einde van sessies."
Pieter Malan (18) en Zubayr Hamza (10) het albei naby aan uitskeityd hul paaltjies aan Bess afgestaan.